**למה הם להוטים כל כך לספח**

**הארץ, שאול אריאלי, 22 במאי 2020**

[**https://www.haaretz.co.il/opinions/.premium-1.8863389?fbclid=IwAR00N-RNe9EqWwzmLLaYFm-3OcFTvu-YLtzVV4cwY4U2OOA7T0Dw4Rqt9uY**](https://www.haaretz.co.il/opinions/.premium-1.8863389?fbclid=IwAR00N-RNe9EqWwzmLLaYFm-3OcFTvu-YLtzVV4cwY4U2OOA7T0Dw4Rqt9uY)

עם הקמת הממשלה ודעיכת מגפת הקורונה, ועל רקע הביקור של שר החוץ האמריקאי, מייק פומפאו, והאיומים מצד מדינות האיחוד האירופי, חזר נושא הסיפוח להתנוסס בגאון כדגל המדיניות של הממשלה החדשה. רוב הציבור הישראלי, שאולי אינו מודע למשמעויות המעשיות שיהיו לסיפוח חד־צדדי בחיי היומיום, אינו ער לסכנות הטמונות בו, של ערעור היציבות והסלמה כמעט ודאית ביחסי ישראל והפלסטינים ("הארץ", 28.4).

יותר מ–60 הצעות חוק ותוכניות לסיפוח שטחי C או חלקים מהם הונחו על שולחן הכנסת מאז 2016, אך רק לשלוש מהן צורפה מפה. את התוכנית של ראש הממשלה בנימין נתניהו לסיפוח הבקעה לפי המפה של "יוזמת טראמפ", אני מבקש לנתח ולהעריך. מהמפה שהציג נתניהו אנו למדים שהוא מתכנן לספח 1,200 קמ"ר, שהם 20.5% משטח הגדה המערבית. מהן ההשלכות שיהיו לכך על חיי היומיום?

ראשית, 23% מהשטח המיועד לסיפוח, 271 אלף דונם, הם בבעלות פרטית פלסטינית. אז או שישראל לא תתקן את חוק נכסי נפקדים, וכל בעלי האדמות הללו, יאבדו את אדמתם, אשר תוקצה בהדרגה להתנחלויות הישראליות. או שישראל תכניס תיקון לחוק, כפי שעשתה ביחס למזרח ירושלים, אך תוכל להפקיע את האדמות הללו ל"צורכי ציבור", שמן הסתם יהיה רק הציבור היהודי. כך בדיוק נעשה במזרח ירושלים, שם הפקיעה המדינה כ–28 אלף דונם, רובם בבעלות ערבית, ועליהם הקימה 60 אלף יחידות דיור ליהודים וכאלף יחידות בלבד לערבים.

עד ההפקעה, בדומה למה שקורה כיום ב"מרחב התפר", ישראל תידרש לתת לפלסטינים גישה לצורך עיבוד אדמותיהם, וזה ייעשה באמצעות עשרות שערים חקלאיים, והצבת חיילים שיתפעלו אותם. לשם השוואה, השטח שבבעלות פרטית פלסטינית בבקעה גדול פי שבעה מסך האדמות הפרטיות הנמצאות ממערב לגדר הביטחון, וכבר כיום צה"ל אינו מצטיין במתן מענה לבעיה באמצעות שערים חקלאיים, למרות כל התצהירים שהגיש לבג"ץ. הקרב של הפלסטינים על האדמות יחל.

שנית, לפי המפה 12 כפרים פלסטיניים בשטח B, עם 13,500 תושבים, שחיים ב–4,250 דונם, יסופחו לישראל. הרשות הפלסטינית תאבד באחת את סמכותה ואחריותה על הכפרים הללו, וכל הסמכויות שניתנו לה בהסכמי אוסלו יילקחו מחדש על ידי ישראל. ישראל תידרש להעניק תושבות לאנשי המקום, בדומה למעמד של הפלסטינים במזרח ירושלים, ובהמשך אף אזרחות, כמו גם את כל השירותים הנדרשים. ישראל כלל אינה ערוכה לכך בשלב זה. גם הקרב של הפלסטינים על השירותים העירוניים ותשלומי ההעברה של הביטוח הלאומי יחל.

העול על צה"ל יגדל, הנטל על המדינה שתידרש לתת שירותים, יכבד, ותהיה הסלמה עם פלסטינים. רוצים סיפוח? זה חלק מהמחיר

שלישית, שטח A של יריחו וסביבותיה יהפוך למובלעת פלסטינית בתוך השטח שבריבונות ישראלית. מובלעת זו תשתרע על 70 אלף דונם, שבהם חיים כ–43 אלף פלסטינים בשישה יישובים. כל יציאה שלהם מהמובלעת וחזרה אליה, תחייב שימוש במעברים ישראליים, וליווי ופיקוח בעת חציית השטח שיסופח לישראל. יריחו, שהיא מרכז תיירות ומרכז לגידול תמרים של הגדה המערבית, תנותק בפועל מהגדה ועד מהרה תשקע מבחינה כלכלית. הקרב של הפלסטינים על הפרנסה יחל.

רביעית, הסיפוח יוסיף גבול חדש בין הבקעה לשאר הגדה באורך כ–200 ק"מ, כמעט כאורך הגבול בין ישראל למצרים. לכך יתווספו עוד 60 ק"מ של הגבול עם מובלעת יריחו, כמעט כאורך הגבול בין ישראל לרצועת עזה. בהיעדר כל גדר, המרדפים אחרי מפגעים ושב"חים יחלו.

חמישית, את השטח שיסופח חוצים שני צירי אורך מרכזיים — כביש הבקעה (90) ודרך אלון (80) — וציר רוחב, כביש 1 בחלקו המזרחי. כולם ייגרעו ממערכת התחבורה הפלסטינית, שללא צירים חלופיים תידחק לכביש 60 (בגב ההר) ומערבה ממנו. הקרב של הפלסטינים על חופש התנועה יחל.

שישית, המעבר של תושבי הגדה לירדן, אם יותר על ידי הממלכה, ייעשה דרך שטח שיהיה בריבונות ישראלית, על כלל ההשלכות הביטחוניות הכרוכות בכך. כמו כן, ים המלח, מצוק ההעתקים, עין פשחה ועוד שטחים ייגרעו ממרחב המחייה, התיירות והנופש של הפלסטינים. הקרב שלהם על "אוויר לנשימה" יחל.

ממה נובעת הלהיטות של נתניהו וחבריו לספח את בקעת הירדן? הרי כל הנימוקים לסיפוח אינם אלא תירוצים חסרי בסיס במציאות.

אין שינוי באיום הביטחוני ממזרח. ירדן מקיימת בקפדנות את הסכם השלום עם ישראל וממשיכה להעניק לישראל שקט לאורך הגבול, ועומק אסטרטגי עד גבול עיראק. לסוריה ועיראק, המתמודדות עם תוצאות מלחמות האזרחים, אין יכולת צבאית משמעותית לאיים על ישראל, ולא צפויה להיות להן יכולת כזאת בעתיד הקרוב והבינוני. הפלסטינים מקיימים באדיקות את התיאום ושיתוף הפעולה הביטחוני עם ישראל.

בשטח שיסופח יש 28 התנחלויות קטנטנות, שבכולן יחד חיים 13,600 ישראלים. השטח הבנוי שלהן זעום ותושביהן מעבדים פחות מ–80 אלף דונם, שאינם בבעלותם. ממוצע הגיל שם גבוה משום שתושביהן הם בני הגל הראשון של ההתיישבות בגדה, שבאו בעשור הראשון שלאחר מלחמת ששת הימים. סקרים מראים כי אוכלוסייה זו ברובה תעדיף להתפנות במסגרת הסכם תמורת פיצויים הוגנים, למורת רוחו של ראש המועצה האזורית ערבות הירדן, שהוא גם יו"ר מועצת יש"ע. סיפוח לא ישנה את מצבם המעשי, למעט בתחום התכנון והבנייה; אך זה אינו התחום שבלם עד כה את הגידול באוכלוסייה היהודית בבקעה, שכבר יותר מ–50 שנה מונה רק כמה אלפי תושבים.

העול על צה"ל יגבר באופן משמעותי וללא הצדקה. צה"ל יידרש להוסיף כוחות רבים לאבטחת הגבולות והמעברים שבין הבקעה לשאר הגדה ומסביב למובלעת יריחו, לליווי פלסטינים שייכנסו לישראל, לתפעול השערים החקלאיים ולאבטחת הגבול עם ירדן, בשל ערעור היחסים עם הממלכה.

מטרת המבקשים לספח ברורה: ביטול הסכמי אוסלו וסיכול הפתרון של שתי מדינות לשני העמים, תוך הפרת החוק הבינלאומי, האמנות וההסכמים שישראל חתמה עליהם. ברור גם כי ברצונם לדחוק את הפלסטינים בשעת כושר מזרחה לירדן, ולממש את חלום המשיחיות הלאומנית, או במלים של נפתלי בנט: "שיהודה ושומרון יהיו חלק מארץ ישראל הריבונית". המחיר שישראל צפויה לשלם בטווח הקצר על ההרפתקה המשיחית, הניזונה משיכרון הכוח, יהיה בלתי נסבל לחברה בישראל, ובטווח הארוך הוא יחסל את החזון הציוני. ארצות הברית תאבד את עמוד התווך של מדיניותה במזרח התיכון — היציבות, שמבוססת על הסכמי השלום בין ישראל לירדן ומצרים.